《丁大参刘参戎邀游虔州光孝寺看二井》
明代·区大相

良游荷胜招，忽与人境别。木落山更苍，地暖气初冽。

稍寻奇俶观，遂竟灵异说。境缘二井胜，事匪茫昧设。

灵气通山泽，寒潮应海月。甘液岂泉蒙，春流因雷发。

妙理信中感，神机岂外泄。汲同神瀵滋，饮异醴源竭。

山根潜地肺，水道走石穴。久闻有此言，每令心赏绝。

游思六合外，归补水经缺。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。